Il-President tal-Haiti maqtul fir-residenza privata tiegħu Il-President tal-Haiti Jovenel Moïse ġie assassinat fir-residenza privata tiegħu. Dan wara li grupp ta' individwi mhux identifikati, li wħud minnhom kienu jitkellmu bl-Ispanjol, sparawlu dan il-lejl għall-ħabta tas-1a.m.. Skont stqarrija maħruġa mill-uffiċċju tal-Prim Ministru ta' Haiti Claude Joseph, anke l-First Lady sfat midruba fl-attakk. Filwaqt li kkundanna dan l-"att inuman u barbaru", Joseph talab għall-kalma. Qal ukoll li s-sitwazzjoni tas-sigurtà tal-pajjiż tinsab taħt il-kontroll tal-pulizija u l-armata. Il-president kien qed imexxi Haiti b'digriet wara li l-elezzjonijiet leġislattivi dovuti fl-2018 ġew ittardjati u wara tilwim dwar meta l-mandat tiegħu kellu jintemm.